
Budapest Főváros XIV. Kerület Zugló Önkormányzata
Alpolgármestere





       

Szám: 123-161/2023.
Nyilvános ülésen tárgyalandó!

Napirend száma: 123-161/2023.
Képviselő-testület 2023. február 23-i ülésére
Tisztelt Képviselő-testület!

Tárgy: 
Javaslat civil szervezetekkel kötendő együttműködési megállapodások aláírására a Fővárosi Szolidaritási Alap 2022 felhívására

I. Előzmények

A Fővárosi Szociális Közalapítvány meghirdette a Fővárosi Szolidaritási Alap 2022 program felhívását. A program hozzá kíván járulni a budapestiek szociális biztonságának megerősítéséhez, a szociális problémák enyhítéséhez, a jóléti intézményrendszer fejlesztéséhez és bővítéséhez. 
Választható célok:

A) Lakhatási válsághelyzet kezelése
B) Akadálymentesítés
C) Párkapcsolati és családon belüli erőszak megelőzése, az áldozatok védelme és támogatása
D) Közösségi ellátások fejlesztése
E) Fogyatékos, pszichiátriai vagy szenvedélybeteg személyek részére biztosított támogatott lakhatás szolgáltatás fejlesztése
A rendelkezésre álló keretösszeg összesen 300 millió Ft.

1 pályázat megvalósításához legfeljebb  80 millió Ft támogatás nyerhető el.

Beadási határidő: 2023. február 28.
Támogatás intenzitás: 
· civil szervezetek részére 100%
· önkormányzatok/önkormányzati fenntartású intézmények esetén 60 %
Amennyiben a pályázó civil szervezettel együttműködő önkormányzat a projekt megvalósításához támogatást nem igényel, de a projekt megvalósításával egyetért, a felek együttműködési megállapodását kell a pályázathoz csatolni. Ebben az esetben az együttműködő önkormányzat nem minősül pályázónak.
A Vakok és Gyengénlátók Közép-Magyarországi Regionális Egyesülete és a Mozgássérültek Budapesti Egyesülete azzal a kéréssel kereste meg Zugló Önkormányzatát (Önkormányzat), hogy együttműködő önkormányzatként a Fővárosi Szolidaritási Alaphoz benyújtandó pályázataik megvalósítását segítse azzal, hogy a kötelező mellékletként csatolandó együttműködési megállapodást aláírja.
II. Vélemények                                      __________________________________________
· A két egyesület a pályázatok összeállításán jelenleg is dolgozik.
· Az önkormányzat a megállapodások aláírásával pénzügyi kötelezettséget nem vállal.

1. A Vakok és Gyengénlátók Közép-Magyarországi Regionális Egyesülete (Egyesület) azzal a kéréssel kereste meg Zugló Önkormányzatát (Önkormányzat), hogy együttműködő önkormányzatként a Fővárosi Szolidaritási Alaphoz D) Közösségi ellátások fejlesztése célra benyújtandó „VGYKE Fogyatékos személyek nappali intézménye” című pályázat megvalósítását segítse.

Az Egyesület a pályázatában vállalja, hogy Budapest XIV. kerületében fogyatékos személyek (látássérültek) részére a nappali ellátás lehetőségét biztosítja, az Önkormányzat tulajdonát képező 1149 Bp., Angol u. 44. félemelet 2. szám alatti bérleményben az alábbiak szerint: 

· a fogyatékos nappali intézmény a kerületben élő, látássérült, fogyatékos fiataloknak biztosít nappali felügyeletet, gondozást, készségfejlesztést, tanácsadást, közösségi fejlesztést, napi egyszeri meleg étkezést, gyógypedagógiai- és pedagógiai segítség nyújtást szükség szerint. 

· az általuk működtetett Louis Braille Támogató Szolgálat bevonásával - plusz gondozó és gyógypedagógiai asszisztens alkalmazásával – nyújtja az alapellátást.

· kötelezettséget vállal arra, hogy a hatályos jogszabályoknak megfelelő módon, saját munkatársai közreműködésével látja el a nappali ellátást.

· vállalja a szolgáltatás biztosításához szükséges fizikai környezet kialakítását, az akadálymentesítést, az ingatlan felújítását, erre igyekszik forrást találni szponzorok vagy pályázatok révén

· köteles beszerezni a szolgáltatás nyújtásához szükséges valamennyi engedélyt.

· köteles továbbá a Zuglói Zrt-vel 2022. április 12. napján megkötött bérleti szerződés minden pontjának maradéktalanul eleget tenni. Különösen, az óvadék, és a bérleti díj megfizetésének. A közüzemi számlákat a Pályázó fizeti. 

· vállalja a rendszeres kapcsolattartást a Zuglói Szociális Szolgáltató Központtal és a Zuglói Család és Gyermekjóléti Központtal a segítségre szoruló Budapest főváros XIV. kerület közigazgatási területén élő látássérültek érdekében. 

Az együttműködési megállapodás tervezetben foglaltak szerint az Önkormányzat a projekt megvalósításával egyetért, és annak megvalósítása érdekében - feltéve, hogy a Projekt a pályázaton támogatást nyer el - az alábbiakat vállalja:
· Budapest XIV. kerületében fogyatékos személyek (látássérültek) részére a nappali ellátás lehetőségének biztosításához hozzájárul oly módon, hogy az Önkormányzat tulajdonát képező 1149 Bp. Angol u. 44. félemelet 2. szám alatti ingatlant kedvezményesen bérbe adja a Pályázónak a 2022. április 12. napján kelt a Zuglói ZRT. és a VGYKE között létrejött bérleti szerződés szerint.   
· Az Önkormányzat kapcsolatot tart a Pályázóval a segítségre szoruló Budapest főváros XIV. kerület közigazgatási területén élő látássérült lakosok érdekében.  

2. A Mozgássérültek Budapesti Egyesülete (Egyesület) azzal a kéréssel kereste meg Zugló Önkormányzatát (Önkormányzat), hogy együttműködő önkormányzatként a Fővárosi Szolidaritási Alaphoz B) Akadálymentesítés fejlesztési célra benyújtandó „Mozgássérültek minőségi életvitelének támogatása okos eszközökkel – lakás digitális akadálymentesítése” című és a D) Közösségi ellátások fejlesztése célra benyújtandó „Támogató szolgálat szállítási kapacitásának bővítése és sorstársi tanácsadás biztosítása” című pályázat megvalósítását segítse.

Az együttműködési megállapodás tervezetekben foglaltak szerint az Önkormányzat a projekt megvalósításával egyetért, és annak megvalósítása érdekében - feltéve, hogy a Projekt a pályázaton támogatást nyer el – mindkét projektben az alábbiakat vállalja:

· az egyesület által mozgássérültek számára felkínált támogató szolgálati szolgáltatásokat meghirdeti honlapján, szociális intézményeiben, egészségügyi intézményeiben, nyugdíjas klubjaiban és nappali foglalkoztatóiban.
Gazdasági Főosztály véleménye: Észrevételt nem tesz.
Jogi Főosztály véleménye: 
Az előterjesztésben közölt adatok, egyéb információk alapján az előterjesztéshez jogi észrevételt nem tesz.

III. Döntési javaslat

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező önkormányzati határozati javaslatot.

Az 1. melléklet szerinti határozathozatal a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel. 

Budapest, 2023. február 13. 

Horváth Zsolt


alpolgármester
Mellékletek: 
1. melléklet: Határozati javaslat

2. melléklet: Fővárosi Szolidaritási Alap 2022 felhívása
3. melléklet: VGYKE együttműködési megállapodás tervezet
4. melléklet: VGYKE meglévő bérleti szerződés és megállapodás
5. melléklet BME együttműködési megállapodások tervezete

Az előterjesztést készítette:
Szuchy Zsuzsanna osztályvezető (Pályázati Osztály)

1. melléklet a 123-161/2023. előterjesztéshez

Budapest Főváros XIV. Kerület Zugló Önkormányzata Képviselő-testülete
……/2023. (…) önkormányzati határozata
civil szervezetekkel kötendő együttműködési megállapodások aláírására a Fővárosi Szolidaritási Alap 2022 felhívására
1. Budapest Főváros XIV. Kerület Zugló Önkormányzata Képviselő-testülete úgy dönt, hogy támogatja Zugló Önkormányzatának együttműködését a Vakok és Gyengénlátók Közép-Magyarországi Regionális Egyesületének Fővárosi Szolidaritási Alaphoz benyújtásra kerülő pályázatában.
2. Budapest Főváros XIV. Kerület Zugló Önkormányzata Képviselő-testülete úgy dönt, hogy támogatja Zugló Önkormányzatának együttműködését a Mozgássérültek Budapesti Egyesületének Fővárosi Szolidaritási Alaphoz benyújtásra kerülő két pályázatában.
3. Budapest Főváros XIV. Kerület Zugló Önkormányzata Képviselő-testülete úgy dönt, hogy Horváth Zsolt alpolgármester az egyesületek pályázatához mellékletként benyújtandó együttműködési megállapodásokat aláírja.
Határidő: folyamatos
Felelős: Horváth Zsolt alpolgármester (Pályázati Osztály úján)

